Komisjoni otsus,

18. jaanuar 1996,

millega kehtestatakse kogumise ja töötlemise tingimused teatavate kahepoolmeliste karploomade puhul, kes on pärit aladelt, kus paralüütilise karploomamürgi tase ületab nõukogu direktiivis 91/492/EMÜ sätestatud piirmäära

(EMPs kohaldatav tekst)

(96/77/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/492/EMÜ, milles sätestatakse kahepoolmeliste karploomade tootmise ja turuleviimise tervishoiunõuded, [1] viimati muudetud Austria, Soome ja Rootsi ühinemisaktiga, eriti selle lisa V peatüki punkti 8 viimast lõiku,

ning arvestades, et:

paralüütilise karploomamürgi taset 80 μg 100 g kohta, mis on sätestatud rahva tervise kaitseks direktiiviga 91/492/EMÜ, ei tohi ületada inimtoiduks ettenähtud kahepoolmelistes karploomades;

liiki Acanthocardia tuberculatum kuuluvate kahepoolmeliste karploomade osas on teadusuuringud näidanud, et nõuetekohase kuumtöötlusega on võimalik tagada paralüütilise karploomamürgi taseme vähenemine allapoole tuvastatavat taset, kui esialgne saastatuse tase ei ületa 300 μg 100 g kohta;

on konsulteeritud veterinaaria teaduskomiteega ning komitee on andnud soodsa hinnangu selle kuumtöötlusmeetodi kasutamisele, seda tüüpi toksiinile ja sellele karploomaliigile;

veterinaaria teaduskomitee arvamust silmas pidades on praegu oluline määrata sel eesmärgil vastuvõetud eriotsusega kindlaks üksnes eespool nimetatud liiki kuuluvate kahepoolmeliste karploomade kogumise jaoks paralüütilise karploomamürgi tase, mis on kõrgem kui sätestatud piirnorm, ja nõuetekohane kuumtöötlus;

komisjoni 20. mai 1994. aasta otsuses 94/356/EÜ (millega kehtestatakse nõukogu direktiivi 91/493/EMÜ üksikasjalikud rakenduseeskirjad kalatoodete puhul läbiviidava enesekontrolli jaoks) [2] määratletud enesekontrolli menetlus suudab tagada nõuetekohase kuumtöötluse rahuldavat kohaldamist;

liikmesriikide pädevate asutuste ülesandeks on anda ettevõtetele eriluba kõnealuste kahepoolsete karploomade töötlemiseks ning kontrollida nõuetekohaste enesekontrolli menetluste rahuldavat kohaldamist;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesolevat otsust kohaldatakse üksnes liiki Acanthocardia tuberculatum kuuluvatele kahepoolsete karploomade puhul.

Artikkel 2

1. Hispaania võib lubada artiklis 1 osutatud kahepoolmeliste karploomade kogumist tootmisaladelt, kus paralüütilise karploomamürgi tase kõnealuste karploomade söödavates osades on üle 80 μg 100 g kohta, kuid alla 300 μg 100 g kohta.

Kogutud karploomi tuleb käidelda järgmiselt:

- neid tuleb vedada pädeva asutuse poolt pitseeritud mahutites või veokites otse heakskiidetud ettevõttesse, millel on eriluba niisuguste karploomade töötlemiseks,

- nendega peab olema kaasas pädeva asutuse väljaantud dokument, millega antakse luba vedamiseks ning millele on märgitud toote iseloom ja kogus, päritolupiirkond ja sihtettevõte,

- need peavad läbima käesoleva otsuse lisas määratletud kuumtöötluse.

2. Pärast kuumtöötlemist ei tohi paralüütilise karploomamürgi tase lõikes 1 osutatud karploomadest saadud lõpptoodetes olla tuvastatav biotesti meetodil. Iga partiid kontrollitakse. Käesolev säte vaadatakse uuesti läbi kuus kuud pärast käesoleva otsuse jõustumist pärast seda, kui Hispaania ametiasutused on esitanud aruande.

Artikkel 3

Pädev asutus kontrollib, et nõukogu direktiivi 91/493/EMÜ [3] artiklis 6 sätestatud enesekontrolle, mida kavandab ja teostab vastavalt otsusele 94/356/EÜ heakskiidetud ettevõtte eest vastutav isik, kohaldatakse eelkõige käesoleva otsuse lisas määratletud kuumtöötluse puhul.

Artikkel 4

Käesolev otsus on adresseeritud liikmesriikidele.

Brüssel, 18. jaanuar 1996

Komisjoni nimel

komisjoni liige

Franz Fischler

[1] EÜT L 268, 24.9.1991, lk 1.

[2] EÜT L 156, 23.6.1994, lk 50.

[3] EÜT L 268, 24.9.1991, lk 15.

--------------------------------------------------

LISA

Kuumtöötlus, mida kohaldatakse liiki Acanthocardia tuberculatum kuuluvate kahepoolmeliste karploomade suhtes, et alandada paralüütilise karploomamürgi taset alla 80 μg 100 g kohta

Karploomadega tuleb teha järjest järgmised toimingud:

1. Esialgne puhastamine magevees vähemalt kahe minuti vältel temperatuuril 20 °C ± 2 °C.

2. Esialgne kuumtöötlus magevees vähemalt kahe minuti vältel temperatuuril 95 °C ± 5 °C.

3. Karpide ja liha eraldamine.

4. Teine puhastamine voolavas magevees vähemalt 30 sekundi vältel temperatuuril 20 °C ± 2 °C.

5. Kuumtöötlus magevees vähemalt üheksa minuti vältel temperatuuril 98 °C ± 3 °C.

6. Jahutamine külmas voolavas magevees ligikaudu 90 sekundit.

7. Söödavate osade (jala) mehhaaniline eraldamine mittesöödavatest osadest (lõpustest, sisikonnast ja mantlist) veesurve abil.

8. Pakendamine hermeetiliselt suletud mahutitesse, hapestamata vedelikku.

9. Steriliseerimine autoklaavis temperatuuril vähemalt 116 °C juures sellise aja vältel, mis arvutatakse vastavalt kasutatud mahutite mõõtmetele, kuid mitte alla 51 minuti.

--------------------------------------------------